作者:翁溪園
標題:沁園春
內容:記得花筵，巧夕星河，初度女牛。更四雙蓂莢，十分桂魄，中元佳致，妝點初秋。藹藹非煙，濛濛如霧，錦水鬱蔥佳氣浮。人人道，是王孫帝胄，今日生朝。銀潢萬葉源流。見一點長庚輝絳霄。似東平為善，河間獻雅，風流醞藉，西漢諸劉。恰遇稱觴，蓬壺歌緩，滿酌蒲萄雙玉舟。椿松等算，年年醉傲，花馬金裘。